Ängelholms Hembygdspark - frilandsmuseum og mini-zoo | ForSea
Brug en eftermiddag på frilandsmuseet Ängelholms Hembygdspark og nyd naturen og lokalhistorien. Besøg et mini-zoo, kom helt op i trækronerne på highline, prøv legepladsen, se børneteater og få et indblik i områdets historie gennem de mange små museer.
Den gamle og charmerende Ängelholms Hembygdspark, byder på aktiviteter for hele familien. Frilandsmuseet huser flere forskellige museer, bl.a. et teknisk museum, et lokalhistorisk museum og et skolemuseum. Når museerne er besøgt, er der plads til at grille og lade ungerne folde sig ud på den store legeplads. Tæt ved legepladsen er der også et mini-zoo, med geder, dådyr, grise, fugle og kaniner.
I 2014 åbnede Upzone, deres eventyrpark i Ängelholm, så hvis du vil op i højderne, er der nu også mulighed for at klatre rundt i trækronerne. Her går du rundt i helt op til 15 meters højde og får mulighed for at prøve den 114 meter lange svævebane. Eventyret tager ca. 2,5 timer og inkluderer grundig instruktion i sikkerhed og leje af udstyr.
Slut dagen af med en tur i børneteateret og se en forestilling med Pedersen og Findus. ”Pyttetoget” kører jer sikkert tilbage fra parken til hovedgaden i Ängelholm.
Området hvor parken ligger, lignede frem til begyndelsen af 1700-tallet mest en sandørken. Arbejdet med at forbedre jorden og opføre ”Hjemstavnsparken” blev påbegyndt i starten af 1900-tallet af ”Ängelholms Hembygdsförening” og d. 1. maj 1935 blev parken indviet. Nu til dags har parken ca. 300.000 besøgende årligt, en lille kro og masser af sjove oplevelser at byde på.